
Text rozhodnutia
Súd: Krajský súd Bratislava Spisová značka: 2S/88/2011 Identifikačné číslo súdneho spisu: 1011201106 Dátum vydania rozhodnutia: 04. 12. 2013 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2013:1011201106.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu Mgr. Viliama Pohančeníka a členov senátu JUDr. Vlastimila Pavlikovského a JUDr. Mariána Trenčana, v právnej veci žalobcu: TTB, s.r.o., IČO: 36 637 076, Skuteckého 17, Banská Bystrica, zastúpený: JUDr. Ing. Michal Ševčík, advokát, ul. ČSA 13, Banská Bystrica, proti žalovanému: Ministerstvo dopravy, výstavby a regionálneho rozvoja Slovenskej republiky, Námestie slobody 6, Bratislava, za účasti účastníka správneho konania: Fakultná nemocnica s poliklinikou F. D. Roosevelta Banská Bystrica, IČO: 00 165 549, Námestie L. Svobodu 1, Banská Bystrica, o preskúmanie zákonnosti rozhodnutia žalovaného č. 2011/2930/V-57-3 zo dňa 08.04.2011, jednohlasne, takto r o z h o d o l : Krajský súd v Bratislave napadnuté rozhodnutie žalovaného č. 2011/2930/V-57-3 zo dňa 08.04.2011 ako aj rozhodnutie Krajského stavebného úradu v Banskej Bystrici č. KSUBB-2010-791/1312-2:OŠSS, St zo dňa 04.11.2010 z r u š u j e podľa § 250j ods. 2 písm. a/ O.s.p. a vec vracia žalovanému na ďalšie konanie. Žalovaný je povinný zaplatiť žalobcovi náhradu trov konania v sume 685,79 eur na účet právneho zástupcu do 30 dní od právoplatnosti rozsudku. o d ô v o d n e n i e : Včas podanou žalobou sa žalobca domáhal preskúmania vyššie uvedeného rozhodnutia žalovaného o odvolaní proti rozhodnutiu niekdajšieho Krajského stavebného úradu v Banskej Bystrici (ďalej aj ako „KSÚ“) č. KSÚBB-2010-791/1312-2:OŠSS, St zo dňa 04.11.2010. KSÚ v konaní mimo odvolania podľa § 65 zákona č. 71/1967 Zb. o správnom konaní v znení neskorších predpisov (ďalej aj ako „správny poriadok“) zrušil rozhodnutie stavebného úradu mesta Banská Bystrica (ďalej len „stavebný úrad“) č. OVZ 108669/2009,7841/2010/ME zo dňa 28.04.2010 o povolení dočasnej stavby „Predajné stánky areál Fakultnej nemocnice s poliklinikou F.D. Roosevelta“ z dôvodu porušenia § 3 ods. 1 a § 46 správneho poriadku, § 58 ods. 2 a § 60 ods. 2 písm. b/ zák. č. 50/1976 Zb. o územnom plánovaní a stavebnom poriadku (ďalej aj ako „stavebný zákon“) v znení neskorších predpisov a § 13 zákona č. 278/1993 Z.z. o správe majetku štátu a o zmene a doplnení niektorých zákonov v znení neskorších predpisov. Žalovaný odvolanie žalobcu zamietol a prvostupňové rozhodnutie potvrdil. Žalobca nesúhlasil s dôvodmi, ktorými bolo odôvodnené zrušenie rozhodnutia stavebného úradu mimo odvolacieho konania. Nesúhlasil, poukazujúc na argumenty uvádzané ním v správnom konaní, že povolenie stavby na pozemku vo vlastníctve Slovenskej republiky bolo v rozpore so zákonom pre nezhodu medzi oprávnením zabrať pozemok v zmysle nájomnej zmluvy (150 m2) a skutočnosťou (176,26 m2). K ďalšiemu argumentu podnetu na konanie mimo odvolania, že nájomná zmluva na pozemky pod dočasnou stavbou je neplatná, žalobca v správnom konaní uviedol, že ide o občianskoprávnu námietku, ktorú je oprávnený vyriešiť jedine súd. Napriek tomu Krajský stavebný úrad v Banskej Bystrici právoplatné rozhodnutie stavebného úradu zrušil. Proti prvostupňovému rozhodnutiu podal žalobca odvolanie, v ktorom doplnil svoju argumentáciu a vytkol správnemu orgánu, že nebolo prihliadnuté na ním dobromyseľne nadobudnuté práva. Žalobca vo svojej žalobe tvrdil, že pribratý účastník udelil v pôvodnom stavebnom konaní záväzný súhlas (OP 178/SRKS09 zo dňa 22.06.2009). Týmto pribratý účastník záväzne súhlasil s umiestnením a výstavbou predajných stánkov v jeho areáli. Tento dokument žalovaný opomenul a v jeho rozhodnutí sa nespomína. Ďalej žalobca namietal, že žalovaný ako i KSÚ sa neriadili zásadou, že pri preskúmavaní kompletného spisového materiálu vo veci porovnávaním uvedeného právoplatného rozhodnutia s platnými zákonmi a všeobecne záväznými právnymi predpismi, najmä s príslušnými ustanoveniami stavebného zákona, jeho vykonávajúcich vyhlášok a správneho poriadku platí, že príslušný správny orgán musí dbať, aby práva nadobudnuté dobromyseľne boli čo najmenej dotknuté. Tejto veci sa ani nedotkol a neprihliadol na škodu, ktorá týmto rozhodnutím vznikla, hoci § 65 správneho poriadku na túto skutočnosť výslovne upozorňuje. Žalobca nadobudol podľa rozhodnutia stavebného úradu práva bona fide, pretože konal vo viere v správnosť úradného rozhodnutia a relevantnosť úkonov pribratého účastníka. Žalobca považoval za nesprávny úradný postup, že ohľadne iného práva k pozemkom žalovaný i KSÚ nepostupoval podľa § 137 stavebného zákona a v tejto situácii teda nedôvodne prejudikoval záver, ktorý nevychádza z voľného hodnotenia dôkazov a nie je výsledkom správnej úvahy, najmä ak v konaní bol okrem nájomnej zmluvy predložený aj záväzný súhlas pribratého účastníka. Aj s ohľadom na štádium, v ktorom sa dočasná stavba nachádzala, sa jednalo o zásadný zásah do dobromyseľne nadobudnutých práv. Žalobca považoval rozhodnutie žalovaného i rozhodnutie prvostupňového správneho orgánu za nepreskúmateľné, rozporné so zákonom, dotýkajúce sa jeho právnej sféry spôsobom poškodzujúcim žalobcu. Na základe vyššie uvedených skutočností žiadal rozhodnutie žalovaného zrušiť a vec mu vrátiť na ďalšie konanie. Podaním doručeným súdu dňa 02.01.2013 žalobca zaslal súdu právoplatný rozsudok Okresného súdu v Banskej Bystrici č.k. 63Cb 59/11-80 zo dňa 05.12.2011. Uvedený rozsudok, ktorý bol potvrdený rozsudkom Krajského súdu v Banskej Bystrici sp. zn. 41Cob/40/2012 zo dňa 30.01.2013, určil, že žalobcovi dňa 04.03.2011 doručené odstúpenie od zmluvy opisovanej v odôvodnení tohto rozsudku uzavretej medzi pribratým účastníkom a žalobcom pod číslom 279-141/2007 dňa 13.08.2007 o nájme pozemku pod predmetnou stavbou je neplatné. Žalovaný sa vyjadril k žalobe písomným podaním doručeným súdu dňa 08.08.2011, zotrval na svojom právnom názore, žalobu považoval za nedôvodnú a žiadal ju zamietnuť. K jednotlivým dôvodom uvedeným v žalobe uviedol: V danom prípade správca majetku štátu, ktorého povinnosťou je dbať na ochranu majetku vo vlastníctve štátu a to najmä z hľadiska zásad ustanovených zákonom o správe majetku štátu, uviedol stavebný úrad do omylu vydaním vyjadrenia (list č. OP 18/SRK S10 zo dňa 19.01.2010). Vo vyjadrení k stavebnému konaniu týkajúcemu sa povolenia predajných stánkov uviedol kladné stanoviská k prideleniu parkovacích miest, využívaniu odpadového hospodárstva a prístupu pre zásobovanie predajných stánkov. Stavebný úrad v konaní o žiadosti stavebníka (žalobcu) mal vychádzať pri vydávaní rozhodnutia práve z tohto záväzného stanoviska - súhlasu správcu majetku štátu. Keďže správca majetku štátu mimo odvolacieho konania spochybnil svoje vlastné stanovisko, stavebný úrad bude na základe žalobou napadnutého rozhodnutia v novom konaní povinný dôsledne zosúladiť oprávnenia stavebníka z hľadiska nájmu pozemku s navrhovaným riešením stavby a tiež je povinný jednoznačne vyhodnotiť predložené podklady pre rozhodnutie (nájomná zmluva) aj z hľadiska ich súladu so všeobecne záväznými právnymi predpismi, ktorým je zákon o správe majetku štátu. Ďalej žalovaný uviedol, že pôvodné rozhodnutie stavebného úradu (č. OVZ 108669/2009, 7841/2010/ ME zo dňa 28.04.2010) bolo v rozpore so znením zmluvy o nájme pozemku zo dňa 13.08.2007, nakoľko predmetom zmluvy bol nájom pozemku v tvare obdĺžnika s rozmermi 5x30 m, čo je celkom výmera 150 m2, pričom v stavebnom povolení bola povolená stavba pôdorysného tvaru L s rozmermi 6,32x47,80 m, čo predstavuje výmeru celkom 175,26 m2. V konaní mimo odvolacieho konania podľa § 65 správneho poriadku, ktorého neoddeliteľnou súčasťou je odvolacie konanie na preskúmanie prvostupňového rozhodnutia vydaného podľa § 65 ods. 2 správneho poriadku, nie je preskúmavanie a vykonávanie dokazovania vo veci samej, ale preskúmavanie zákonnosti podnetom napadnutého rozhodnutia. Podľa § 65 ods. 3 správneho poriadku správne orgány sú v konaní mimo odvolacieho konania povinné vychádzať z právneho stavu a skutkových okolností v čase vydania rozhodnutia. Z uvedeného dôvodu KSÚ a následne ani žalovaný neporušili zákon, keď v konaní mimo odvolania skúmali iba na základe predloženého spisového materiálu, či vydaním stavebného povolenia bol dodržaný zákon. V zmysle citovaného zákonného ustanovenia je neprípustné, aby správny orgán v konaní mimo odvolania vykonával nové dokazovanie a dopĺňal spisový materiál o doklady, ktoré neboli predmetom pôvodného konania a z ktorých vychádza správny orgán, ktorý podnetom napadnuté rozhodnutie vydal. Žalovaný ako druhostupňový správny orgán v odvolacom konaní podľa § 59 ods. 1 správneho poriadku skúmal rozhodnutie KSÚ najmä z hľadiska, či KSÚ ako prvostupňový správny orgán v konaní mimo odvolania podľa § 65 správneho poriadku dodržal zákonný postup a či všeobecný záujem na dodržaní zákonnosti prevažuje nad právami žalobcu dobromyseľne nadobudnutými z právoplatného stavebného povolenia. Žalovaný nepoprel, že podkladom pre rozhodnutie stavebného úradu boli okrem iného zmluva o nájme pozemku pod časťou navrhovanej stavby, záväzný súhlas pribratého účastníka zo dňa 22.06.2009 a vyjadrenie zo dňa 19.01.2010. Všetky tri dokumenty boli vydané pribratým účastníkom ako správcom majetku štátu. Stavebný úrad bol podľa § 3 ods. 4 správneho poriadku povinný v stavebnom konaní vychádzať zo spoľahlivo zisteného stavu, t.j. zistiť rozpor medzi veľkosťou a tvarom pozemku, ktorý bol predmetom nájmu a veľkosťou a tvarom pozemku, na ktorom bola stavba navrhnutá podľa projektovej dokumentácie predloženej do stavebného konania. Po zistení nesúladu bol stavebný úrad povinný predovšetkým pokúsiť sa o dohodu, prípadne odkázať účastníkov stavebného konania na súd a stanoviť lehotu na predloženie dôkazu, že návrh na súd bol podaný. Až následne po márnom uplynutí stanovenej lehoty si mohol stavebný úrad urobiť vlastný úsudok a rozhodnúť vo veci. V danom prípade správca majetku štátu, dodatočne chrániaci verejný záujem, môže svoje námietky uplatniť v obnovenom konaní, resp. prostredníctvom občianskeho súdu. Uznesením č.k. 2S 88/2011-58 zo dňa 15.05.2013 súd do konania pribral na jeho žiadosť účastníka správneho konania Fakultnú nemocnicu s poliklinikou F. D. Roosevelta Banská Bystrica. Krajský súd v Bratislave ako súd vecne a miestne príslušný na konanie vo veci preskúmal napadnuté rozhodnutie v rozsahu dôvodov uvedených v žalobe (§ 249 ods. 2 O.s.p.), ako aj konanie, ktoré mu predchádzalo a dospel k záveru, že správny orgán vo svojom rozhodnutí posúdil vec po právnej stránke nesprávne a preto podľa § 250j ods.2 písm. a) O.s.p. napadnuté rozhodnutie zrušil a vrátil vec žalovanému na ďalšie konanie. Podľa § 244 ods. 1 O.s.p. v správnom súdnictve súdy na základe žalôb alebo opravných prostriedkov preskúmavajú zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom, t.j. najmä s hmotnými a procesnými administratívnymi predpismi. V intenciách § 244 ods. 1 O.s.p. súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia, ktoré má zákonom predpísané náležitosti, ak sa na takéto konanie vzťahuje zákon o správnom konaní. Z pripojeného administratívneho spisu súd zistil, že rozhodnutím č. OVZ 108669/2009, 7841/2010/ME zo dňa 28.04.2010 bola stavebným úradom mesta Banská Bystrica povolená dočasná stavba „Predajné stánky areál Fakultnej nemocnice s poliklinikou F.D. Roosevelta“ pre stavebníka - žalobcu. Dňa 13.07.2010 bol Krajskému stavebnému úradu v Banskej Bystrici doručený podnet pribratého účastníka na preskúmanie uvedeného rozhodnutia v mimoodvolacom konaní. Pribratý účastník svoju žiadosť odôvodnil tým, že povolená stavba sa nachádza na pozemku v správe pribratého účastníka patriacom Slovenskej republike, pričom stavbu na pozemku vo vlastníctve štátu je možné zriadiť len v taxatívne vymedzených prípadoch, čo v tomto prípade splnené nebolo. Žalobcu k výstavbe oprávňovala nájomná zmluva s pribratým účastníkom, ktorej predmetom bol pozemok o rozlohe 150m2, čo je v rozpore s rozlohou 176,26 m2, na ktorej bola stavba stavebným úradom povolená. Takýto postup bol v rozpore s § 13a ods. 1 zákona č. 278/1993 Z.z. o správe majetku štátu v znení neskorších predpisov a § 58 ods. 2 stavebného zákona. Krajský stavebný úrad v Banskej Bystrici rozhodnutím č. KSÚBB-2010-791/1312-2:OŠSS,Sp zo dňa 04.11.2010 rozhodol o zrušení stavebného povolenia zo dňa 28.04.2010 podľa § 65 ods. 2 správneho poriadku z dôvodu porušenia § 3 ods. 1 a § 46 správneho poriadku, § 58 ods. 2 a § 60 ods. 2 písm. b/ stavebného zákona a § 13 ods. 1 zákona č. 278/1993 Z.z. o správe majetku štátu v znení neskorších predpisov. Proti tomuto rozhodnutiu podal žalobca odvolanie, o ktorom rozhodol žalovaný rozhodnutím č. 2011/2930/V-57-3 zo dňa 08.04.2011 tak, že odvolanie zamietol a prvostupňové rozhodnutie KSÚ potvrdil. Žalovaný v zhode s právnym názorom KSÚ konštatoval také závažné porušenie zákona v konaní a rozhodnutí stavebného úradu, ktoré odôvodňuje jeho zrušenie v konaní mimo odvolania. Všeobecný záujem na dodržaní zákonnosti v danom prípade prevažuje nad právami nadobudnutými dobromyseľne. Stavebný úrad v rozpore so zákonom povolil stavbu na pozemku, ku ktorému stavebník nepreukázal vlastnícke alebo iné právo, ktoré by ho jednoznačne oprávňovalo uskutočniť na ňom predmetnú stavbu. V danom prípade správca majetku štátu uviedol stavebný úrad do omylu vydaním vyjadrenia - listu č. OP 18/SRKS 10 zo dňa 19.01.2010. Vo vyjadrení k stavebnému konaniu uviedol kladné stanoviská k prideleniu parkovacích miest, využívania odpadového hospodárstva a prístupu pre zásobovanie predajných stánkov. V tomto vyjadrení správca majetku štátu žiadnym spôsobom nespochybnil posudzovaný zámer a ani nevyslovil námietku nesúladu s § 13 a 13a zákona č. 278/1993 Z.z.. Napriek uvedenému bol stavebný úrad povinný v zmysle § 32 správneho poriadku posúdiť doklady predložené stavebníkom do konania a zistiť, že ani predložená zmluva o nájme pozemku, ani citované vyjadrenie nespĺňajú podmienky § 58 ods. 2 a § 139 ods. 1 stavebného zákona, keďže z nich nevyplýva oprávnenie stavebníka uskutočniť stavbu v takej podobe, akú stavebník predložil v projektovej dokumentácii do konania stavebného úradu. Stavebník nepreukázal v konaní relevantné vlastnícke alebo iné práva k pozemku, preto stavebný úrad bol povinný podľa § 60 ods. 1 stavebného zákona vyzvať stavebníka, aby žiadosť v primeranej lehote doplnil a v prípade nesplnenia výzvy mal stavebné konanie zastaviť podľa § 60 ods. 2 písm. b/ stavebného zákona. Pre posúdenie nezákonnosti rozhodnutia stavebného úradu bolo v danom prípade podstatné, že k nájomnej zmluve bola dohodnutá výmera pre umiestnenie predajných stánkov 150 m2, ale stavebný úrad povolil stavbu so zastavanou plochou 175,26 m2, t.j. v takom rozsahu, ku ktorému stavebník (žalobca) nemal oprávnenie. V administratívnom spise sa nachádza zmluva o nájme pozemku, ktorej predmetom je nájom pozemku o rozlohe 150 m2 pred budovou polikliniky v rámci areálu pribratého účastníka na parc. č. 2590/5 zapísaného na D. druh pozemku zastavané plochy a nádvoria, k.ú. Banská Bystrica. Ďalej sa v administratívnom spise nachádza list pribratého účastníka zo dňa 22.06.2009 pod č. OP 178/SRKS 09 adresovaný žalobcovi, v ktorom udeľuje záväzné súhlasné stanovisko s umiestnením a výstavbou predajných stánkov v areáli pribratého účastníka, k umiestneniu 9 samostatných parkovacích priestorov na parcele č. 2590/5. V administratívnom spise sa tiež nachádza list pribratého účastníka adresovaný žalobcovi dňa 19.01.2010 pod č. OP 18/SR KS 10 označený ako vyjadrenie k požiadavkám stavebného úradu, kde pribratý účastník uvádza, že žalobcovi ako nájomcovi na základe vyššie uvedenej zmluvy o nájme bude pridelených 6 parkovacích miest v areáli pribratého účastníka, ďalej bude mať povolené využívať odpadové hospodárstvo pribratého účastníka pre účely predajných stánkov a zásobovanie bude možné cez vchod a cez hlavnú vrátnicu, ako to popisuje zmluva o nájme pozemku. Podľa § 46 správneho poriadku, rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa § 65 ods. 1 správneho poriadku rozhodnutie, ktoré je právoplatné, môže z vlastného alebo iného podnetu preskúmať správny orgán najbližšie vyššieho stupňa nadriadený správnemu orgánu, ktorý toto rozhodnutie vydal (§ 58), ak ide o rozhodnutie ústredného orgánu štátnej správy, jeho vedúci na základe návrhu ním ustanovenej osobitnej komisie (§ 61 ods. 2). Z § 65 ods. 2,3 správneho poriadku vyplýva, že správny orgán príslušný na preskúmanie rozhodnutia ho zruší alebo zmení, ak bolo vydané v rozpore so zákonom, všeobecne záväzným právnym predpisom alebo všeobecne záväzným nariadením. Pri zrušení alebo zmene rozhodnutia dbá nato, aby práva nadobudnuté dobromyseľne boli čo najmenej dotknuté. Pri preskúmavaní rozhodnutia vychádza správny orgán z právneho stavu a skutkových okolností v čase vydania rozhodnutia. Nemôže preto zrušiť alebo zmeniť rozhodnutie, ak sa po jeho vydaní dodatočne zmenili rozhodujúce skutkové okolnosti, z ktorých pôvodné rozhodnutie vychádzalo. Preskúmanie rozhodnutia mimo odvolacieho konania je mimoriadny opravný prostriedok v správnom konaní, ktorého primárnym účelom je náprava hmotnoprávnych omylov, teda riešenie porušení hmotného práva. Preskúmanie rozhodnutia mimo odvolacieho konania nie je určené na odstraňovanie procesných vád a nedostatkov, ktoré nemali vplyv na zákonnosť rozhodnutia z hľadiska hmotného práva (viď napr. rozsudok NS SR sp. zn. 4Sž 31/02). Správny poriadok stanovuje, že pri zrušení alebo zmene právoplatného rozhodnutia mimo odvolacieho konania je treba dbať na to, aby práva nadobudnuté dobromyseľne boli čo najmenej dotknuté. Ochrana dobromyseľne nadobudnutých práv vyplývajúcich z právoplatného rozhodnutia orgánu verejnej správy je odôvodnená potrebou garancie právnej istoty, stability právnych vzťahov a práv a povinností z nich vyplývajúcich, ako aj dôvery v právny poriadok a zákonnosť rozhodovania orgánov verejnej správy. Tieto atribúty sú znakmi právneho štátu, ku ktorému sa Slovenská republika hlási (čl. 1 ods. 1 Ústavy SR). To samozrejme neznamená, že dobromyseľne nadobudnuté práva nemôžu byť vôbec dotknuté rozhodovaním príslušného orgánu v mimoodvolacom konaní. Správny orgán je však v zmysle § 65 ods. 2 správneho poriadku povinný zvážiť, či v konkrétnom prípade existuje vysoká pravdepodobnosť porušenia zákona v pôvodnom konaní, ďalej či by dodržanie zákona zrejme viedlo k inému rozhodnutiu a či by záujem na striktnom dodržaní zákona výrazne prevyšoval záujem na zachovaní dobromyseľne nadobudnutých práv vyplývajúcich z právoplatného rozhodnutia. Z vyššie opísaných skutkových zistení vyplýva, že na základe právoplatného rozhodnutia stavebného úradu mesta Banská Bystrica č. OVZ 108669/2009, 7841/2010/ME zo dňa 28.04.2010, ktorým bola povolená dočasná stavba „Predajné stánky areál Fakultnej nemocnice s poliklinikou F.D. Roosevelta“ pre stavebníka - žalobcu, bol žalobca v dobrej viere, že má právoplatne povolenú stavbu s parametrami vyplývajúcimi z projektovej dokumentácie, ktorú schválil stavebný úrad. S ohľadom na dobromyseľnosť nadobudnutých práv bolo povinnosťou žalovaného v mimoodvolacom konaní začatom na podnet pribratého účastníka dbať na to, aby boli tieto práva čo najmenej dotknuté. Navyše, čo súd zároveň zdôrazňuje, ak stavebné povolenie bolo vydané za priamej účasti na konaní a s výslovným súhlasom práve pribratého účastníka, ktorý neskôr inicioval mimoodvolacie konanie. Ako vyplýva z administratívneho spisu, pribratý účastník v priebehu pôvodného stavebného konania nevzniesol proti vydaniu stavebného povolenia ani jednu námietku, či nesúhlasné stanovisko. Práve naopak, s vydaním stavebného povolenia súhlasil, pričom aj so stavebníkom (žalobcom) uzavrel nájomnú zmluvu na pozemok pod povoľovanou dočasnou stavbou. Pribratý účastník svoj podnet na zrušenie právoplatného stavebného povolenia oprel mimo iné o spochybnenie trvania zmluvy o nájme pozemku, od ktorej odstúpil listom doručenom žalobcovi dňa 04.03.2011. Súd je toho názoru, že dôsledky vyplývajúce zo zmeny postoja pribratého účastníka ku záväzkovému vzťahu by nemali byť žalobcovi na ujmu a najmä nie v mimo odvolacom konaní, v ktorom zákon výslovne ukladá správnemu orgánu dbať na to, aby boli dobromyseľne nadobudnuté práva čo najmenej dotknuté. Podľa názoru súdu žalovaný v mimo odvolacom konaní nesprávne vyhodnotil potrebu ochrany právnej istoty jednotlivca, stability právnych vzťahov založených právoplatným rozhodnutím orgánu verejnej správy a predvídateľnosti rozhodovania štátnych orgánov, ktoré sú základom právneho štátu. Ďalším dôvodom zrušenia pôvodného stavebného povolenia v mimoodvolavom konaní bolo, že žalobcu k výstavbe oprávňovala nájomná zmluva uzavretá s pribratým účastníkom, ktorej predmetom bol pozemok o rozlohe 150m2, čo je v rozpore s rozlohou 176,26 m2, na ktorej bola stavba stavebným úradom povolená. Pokiaľ ide o tento rozpor, súd poukazuje na list žalobcu zo dňa 14.10.2010, doručený KSÚ dňa 18.10.2010, nachádzajúci sa v administratívnom spise, v ktorom sa uvádza, že projektová dokumentácia k povoľovanej stavbe bola doplnená o požiadavky Útvaru hlavného architekta mesta Banská Bystrica a RÚVZ Banská Bystrica a v dôsledku toho došlo k zväčšeniu pôdorysnej plochy, pričom tieto zmeny zobral stavebný úrad i pribratý účastník na vedomie. Tu súd opäť pripomína potrebu ochrany dobromyseľne nadobudnutých práv vyplývajúcich z právoplatného rozhodnutia orgánu verejnej správy, garancie právnej istoty, stability právnych vzťahov a práv a povinností z nich vyplývajúcich, ako aj dôvery v právny poriadok a zákonnosť rozhodovania orgánov verejnej správy. Žalobca postupoval bona fide, v dôvere správnosť postupu správneho orgánu determinovaného kladným stanoviskom pribratého účastníka, je odôvodnená potrebou. Preto sa súdu rozhodnutie žalovaného javilo nespravodlivé, v rozpore s vyššie uvedeným. K tomuto ešte súd dodáva, že žalobca, ako vyplýva z jeho listu zo dňa 14.10.2010, upravil pôdorysnú plochu na 150 m2, teda na plochu v súlade s nájomnou zmluvou. Faktický stav teda zodpovedá oprávneniu žalobcu vyplývajúcemu z nájomnej zmluvy. Žalobca ako ďalší žalobný dôvod uviedol, že správny orgán v mimoodvolacom konaní posudzoval platnosť nájomnej zmluvy na pozemky pod dočasnou stavbou a určil ju za neplatnú, čím prekročil svoju právomoc, pretože išlo o občianskoprávnu námietku, ktorú je oprávnený vyriešiť jedine súd. Súd sa s touto námietkou žalobcu stotožnil. Právomoc rozhodovať o platnosti alebo neplatnosti právneho úkonu majú iba súdy Slovenskej republiky. Správny orgán nie je oprávnený posudzovať otázku platnosti (neplatnosti) právneho úkonu. V danom prípade nebol správny orgán oprávnený rozhodnúť (posudzovať), že nájomná zmluva je neplatná (platná) a ani to, či odstúpenie od tejto zmluvy je platné (neplatné). Tým, že si správny orgán atrahoval oprávnenie súdu, prekročil v rozpore s platným právom svoju právomoc a rozhodnutie (napadnuté žalobou) vychádzajúce z takejto vadnej úvahy je nezákonné. Vzhľadom na uvedené dospel Krajský súd v Bratislave po preskúmaní veci k záveru, že napadnuté rozhodnutie vychádzalo z nesprávneho právneho posúdenia veci. Preto postupoval podľa § 250j ods. 2 písm. a/ O.s.p. a rozhodnutia správnych orgánov oboch stupňov zrušil a vec vrátil žalovanému na ďalšie konanie, ktorý bude právnym názorom súdu viazaný. O náhrade trov konania rozhodol súd podľa § 250k ods. 1 O.s.p. a vzhľadom na úspech v konaní bolo žalobcovi priznané právo na náhradu trov, ktoré v konaní vynaložil na zaplatenom súdnom poplatku v sume 66 eur a na nákladoch právneho zastúpenia advokátom za nasledovné úkony právnej služby podľa § 11 ods. 4, § 14 ods. 1 písm. a/, b/, c, §16 ods. 3 vyhlášky MS SR č. 655/2004 Z.z. o odmenách a náhradách advokátov: - prevzatie a príprava zastúpenia vrátane prvej porady s klientom (6/2011) v sume 123,50 eur a k tomu prislúchajúci režijný paušál v sume 7,41 eur, - písomné podanie na súd vo veci samej - žaloba (10.06.2011) v sume 123,50 eur a k tomu prislúchajúci režijný paušál v sume 7,41 eur, - účasť na pojednávaní (04.12.2013) v sume 130,16 eur a k tomu prislúchajúci režijný paušál v sume 7,81 eur. Ďalej súd priznal žalobcovi náhradu cestovného na pojednávanie dňa 04.12.2013 zo sídla právneho zástupcu žalobcu na Krajský súd v Bratislave (podľa priloženého technického preukazu motorového vozidla právneho zástupcu žalobcu) vo výške 440 (km) [x 6,0 (l/100 km) pri cene PHM 1,391 eur/l + náhrada za opotrebenie 0,18 eur/km] = 115,92 eur. Ďalej súd priznal žalobcovi náhradu za stratu času jeho právneho zástupcu pri ceste na pojednávanie dňa 04.12.2013 v sume 104,08 (8 začatých polhodín x 13,01 eur). Celkove náhrada trov konania predstavuje sumu 685,79 eur. Uvedenú sumu je žalovaný povinný zaplatiť žalobcovi na účet jeho právneho zástupcu podľa § 149 ods. 1 O.s.p. na účet vedený v ČSOB, a.s., č. účtu: 4010803075/7500. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Ak povinný dobrovoľne nesplní, čo mu ukladá vykonateľné rozhodnutie, môže oprávnený podať návrh na výkon exekúcie podľa osobitného zákona.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1011201106.2 (dáta aktuálne k 15. 11. 2026). Záväzné je znenie zverejnené súdom.




